Kwadrupleeg sterf ná kragonderbrekingWillie Muntingh (Foto: Verskaf) ŉ 44-jarige kwadrupleeg van Vereeniging, Gauteng, is die afgelope naweek breindood verklaar nadat die ventilator waaraan hy gekoppel was tydens ŉ kragonderbreking gaan staan het. Willie Muntingh se ma, Lettie, het sedert die naweek gewik en weeg of sy masjiene afgeskakel moet word, maar volgens dié hartgebroke vrou is haar seun Dinsdagaand dood. Lettie vertel die krag het Saterdag omstreeks 21:00 in die Peacehaven-woonbuurt in Vereeniging afgegaan. Geen beurtkrag was vir dié tyd geskeduleer nie en volgens Lettie gaan die woonbuurt gereeld onder kragonderbrekings gebuk. “Willie is afhanklik van die ventilator om asem te haal. Wanneer die krag afgaan, skuif ek hom gewoonlik so gou as moontlik oor na ŉ suurstofsilinder.” Daardie aand was die silinder egter onverklaarbaar nie voldoende om hom van voldoende suurstof te voorsien nie, sê Lettie. “Ek moes inderhaas die kragopwekker aanskakel om die ventilator weer aan die gang te kry. Toe ek weer by Willie kom, was hy blou in die gesig. Dit was letterlik binne ŉ kwessie van drie tot vier minute.” Lettie het ambulansdienste ontbied en Muntingh is na die MediClinic Vereeniging-hospitaal gejaag. “Daar het dokters my in kennis gestel dat dit reeds te laat was. Willie se brein het nie genoegsame suurstof gekry nie en hy het in ŉ koma gegaan. Dokters het hom later breindood verklaar.” Muntingh word ook oorleef deur sy verloofde, Petro, met wie hy die afgelope 20 jaar in ŉ verhouding was. Muntingh is sedert die ouderdom van 15 jaar ŉ kwadrupleeg, nadat hy homself in ’n fratsongeluk by Hoërskool Vereeniging (nou Vereeniging Gimnasium) se swembad beseer het. Hy is sedertdien tuis versorg. Lettie vertel hoe Muntingh nooit verbitterd oor die ongeluk was nie en net sy lot aanvaar het. “Hy het nooit gekla nie. Hy was die positiefste, liefdevolste mens wat ek geken het. Hy het my en Petro se belange voor sy eie gestel.” Ondanks die hartseer wat Lettie oor Willie se dood ervaar, is sy ook kwaad dat ŉ kragonderbreking tot haar seun se dood bygedra het. Vir Lettie voel dit asof die land se stelsel haar in die steek gelaat het. “Om kwaad te voel, gaan nie vir Willie terugbring nie, maar ŉ mens kan nie help om van voor af verbitter oor ons land se probleme te voel nie. As ons stelsel gewerk het en mense hul werk gedoen het, sou Willie dalk nog hier gewees het.”